Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την πρόληψη της νομιμοποίησης εσόδων από παράνομες δραστηριότητες μέσω της τελωνειακής συνεργα (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2002/0132 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την πρόληψη της νομιμοποίησης εσόδων από παράνομες δραστηριότητες μέσω της τελωνειακής συνεργα

1. ΠΛΑΙΣΙΟ

Διαβίβαση της πρότασης στο Συμβούλιο και το Ευρωπαϊκό Κοινοβούλιο (COM(2002) 328 τελικό - 2002/0132(COD), σύμφωνα με το άρθρο 251, παράγραφος 2 της συνθήκης : 25 Ιουνίου 2002

Γνώμη του Ευρωπαϊκού Κοινοβουλίου - πρώτη ανάγνωση : 15 Μαΐου 2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Κύριος στόχος της πρότασης είναι να ολοκληρωθεί η οδηγία 91/308/ΕΟΚ, η οποία καθιερώνει ένα σύστημα επιτήρησης και ενημέρωσης από τους χρηματοδοτικούς οργανισμούς και τα πιστωτικά ιδρύματα (που θα διευρυνθεί αργότερα και σε άλλους επαγγελματίες) των νομισματικών συναλλαγών. Η πρόταση αφορά τον έλεγχο των διασυνοριακών κινήσεων μετρητών. Η πρόταση περιέχει δύο κύρια στοιχεία : την καθιέρωση συστήματος υποχρεωτικής δήλωσης των κινήσεων ποσών ύψους ίσου ή ανώτερου των 15 000 EUR που πραγματοποιούνται στα εξωτερικά σύνορα της Κοινότητας και τη διαβίβαση στις αρμόδιες αρχές των πληροφοριών που συγκεντρώθηκαν σχετικά με τις κινήσεις που θεωρούνται ύποπτες για ξέπλυμα χρημάτων.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΠΟΥ ΕΝΕΚΡΙΝΕ ΤΟ ΚΟΙΝΟΒΟΥΛΙΟ

Από τις 23 τροπολογίες που ενέκρινε το Κοινοβούλιο, οι οποίες συνοψίζονται σε 8 κύριες τροπολογίες - καθώς οι υπόλοιπες αφορούν απλώς τις προσαρμογές του κειμένου στις εν λόγω τροπολογίες - οι 2 τροπολογίες (τροπολογίες 13 και 15) γίνονται εξ ολοκλήρου αποδεκτές από την Επιτροπή, και 3 γίνονται εν μέρει αποδεκτές (τροπολογίες 2, 11 και 21).

3.1 Τροπολογίες που έγιναν δεκτές από την Επιτροπή

Η τροπολογία 13 (άρθρο 2, παράγραφος 3) στοιχείο β)) η οποία προτείνει στον ορισμό των ρευστών διαθεσίμων, που περιέχεται στο άρθρο 2, σημείο 3 β), ο όρος «επιταγές» να αντικαταστήσει τον όρο «ταξιδιωτικές επιταγές/ταχυδρομικές επιταγές». Η Επιτροπή αποδέχεται αυτή την τροποποίηση τεχνικού χαρακτήρα, θεωρώντας ότι ο προτεινόμενος όρος είναι γενικότερος και προτιμότερος από τη διάκριση μεταξύ διάφορων τύπων επιταγών.

Η τροπολογία 15 (άρθρο 3, παράγραφος 1, εδάφιο 2) που προτείνει την προσθήκη μιας μικρής φράσης - σύνδεσμο μεταξύ των άρθρων 6 και 1 της οδηγίας 91/308, προκειμένου να διευκρινιστεί ποιές είναι οι αρμόδιες αρχές στις οποίες διαβιβάζονται οι πληροφορίες. Η Επιτροπή αποδέχεται αυτήν την τροποποίηση, δεδομένου ότι στο άρθρο 1 της οδηγίας ορίζονται οι αρμόδιες αρχές.

3.2 Τροπολογίες που έγιναν εν μέρει αποδεκτές από την Επιτροπή

Η τροπολογία 2 (6η αιτιολογική σκέψη) αποτελεί συμπληρωματική νομική βάση του άρθρου 135, επί του οποίου βασίζεται η πρόταση, και προτείνει να βασίζεται η πρόταση και στο άρθρο 95 της συνθήκης ΕΚ. Η εν λόγω διάταξη της συνθήκης αφορά τα μέτρα προσέγγισης των νομοθετικών, κανονιστικών και διοικητικών διατάξεων των κρατών μελών, που έχουν ως αντικείμενο την εγκαθίδρυση και τη λειτουργία της εσωτερικής αγοράς. Η Επιτροπή αποδέχεται αυτή την προσθήκη στη νομική βάση. Κρίνει, όντως, ότι εκτός από την επιτήρηση από τις τελωνειακές αρχές των κινήσεων χρηματικών ποσών και την ανταλλαγή πληροφοριών μεταξύ των διάφορων τελωνειακών αρχών των κρατών μελών, που εμπίπτουν στο πεδίο εφαρμογής του άρθρου 135, η καθιέρωση ομοιόμορφων μέτρων ελέγχου μπορεί να ενταχθεί στο πεδίο εφαρμογής του άρθρου 95, συμβάλλοντας στη λειτουργία της εσωτερικής αγοράς. Επιπλέον, με τη διάταξη αυτή θα διατηρηθεί και ένας παραλληλισμός με την οδηγία 91/308, βασιζόμενη στα άρθρα 47 και 95.

Η τροπολογία 11 (άρθρο 4, 2ο εδάφιο) προτείνει να περιοριστεί σε μία μόνο φορά και σε ένα μήνα το πολύ η παράταση του διαστήματος δέσμευσης των χρηματικών ποσών από τις αρμόδιες αρχές. Η Επιτροπή μπορεί να αποδεχθεί, για λόγους προστασίας των δικαιωμάτων των προσώπων που μεταφέρουν χρηματικά ποσά, τον προσωρινό περιορισμό της παράτασης.

Η τροπολογία 21 (άρθρο 7) τροποποιεί την ονομασία της Επίσημης Εφημερίδας, ως απόρροια της θέσης σε ισχύ της συνθήκης της Νίκαιας.

3.3 Τροποποιημένη πρόταση

Εν κατακλείδι, και σύμφωνα με το άρθρο 250, παράγραφος 2 της συνθήκης ΕΚ, η Επιτροπή τροποποιεί την πρότασή της όπως παρουσιάζεται ανωτέρω.